次韻季仲默見寄
作者：王十朋
朝代：宋

paragraphs: 予少擇交游，有友四五子。
仲默姿不凡，好學喜觀史。
寄我新詩章，我驚欲掩耳。
昔日心未降，而今已降矣。
我久事章句，滋味一盃水。
平生况多愚，於己不自揣。
林間等蟬噪，井底作蛙視。
今焉見君詩，吾誠二蟲比。
豈敢妬且熱，低頭拜不止。
思欲和其音，兀坐輙忘起。
沉吟竟不成，徒覺倦兩髀。
從今焚筆硯，不復坐書几。